
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO
„DĖL PRITARIMO DALYVAUTI PROJEKTE PARTNERIO TEISĖMIS „SUVALDYTAS LIETAUS VANDUO – LEMBORKO KLIMATO TRANSFORMACIJA – I ETAPAS“

2026 m. rugsėjo 10 d.     
Kretinga

1. Parengto sprendimo projekto tikslai ir uždaviniai.
Šio sprendimo projekto tikslas – pritarti Kretingos rajono savivaldybės administracijos dalyvavimui partnerio teisėmis projekte „Suvaldytas lietaus vanduo – Lemborko klimato transformacija – I etapas“ (angl. k. „Rain under Control – Climate Transformation of Lębork – Stage I“) (toliau – Projektas), pritarti partnerystės sutarties projektui ir įgalioti Kretingos rajono savivaldybės administracijos direktorių pasirašyti partnerystės sutartį bei kitus su Projektu susijusius dokumentus.
Kretingos rajono savivaldybės administracijos dalyvavimas Projekte būtų susijęs su tarptautiniu bendradarbiavimu, patirties mainais ir dalyvavimu edukacinėje konferencijoje prisitaikymo prie klimato kaitos tema, pristatant gerąją praktiką lietaus vandens valdymo ir potvynių rizikos mažinimo srityse. Papildomų Kretingos rajono savivaldybės biudžeto lėšų Projektui skirti nenumatoma.	
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Teikiamu tarybos sprendimo projektu naujas teisinis reguliavimas nenustatomas. Sprendimo projektu siūloma pritarti Kretingos rajono savivaldybės administracijos dalyvavimui Projekte partnerio teisėmis, partnerystės sutarties projektui ir įgalioti Administracijos direktorių pasirašyti partnerystės sutartį bei kitus su Projektu susijusius dokumentus.
Priėmus teikiamą tarybos sprendimo projektą, keisti ar pripažinti netekusiais galios galiojančių teisės aktų nereikės.
3. Kokių rezultatų laukiama.
Priėmus tarybos sprendimą, Kretingos rajono savivaldybės administracijai bus sudarytos sąlygos dalyvauti Projekte partnerio teisėmis, dalyvauti tarptautinėje edukacinėje konferencijoje, dalytis gerąja patirtimi ir plėtoti tarptautinį savivaldybių bendradarbiavimą.
2027 m. II ketvirtį Lemborko miesto savivaldybėje planuojama tarptautinė edukacinė konferencija prisitaikymo prie klimato kaitos tema. Kretingos rajono savivaldybės administracijos atstovai kviečiami dalyvauti konferencijoje kaip pranešėjai ir pristatyti patirtį lietaus vandens valdymo ir potvynių rizikos mažinimo srityse.
Dalyvavimas Projekte sudarys galimybę susipažinti su Lemborko taikomais lietaus vandens valdymo, vandens sulaikymo ir kitais prisitaikymo prie klimato kaitos sprendimais, dalytis gerąja praktika, plėtoti tarptautinį savivaldybių bendradarbiavimą bei įgytas žinias pritaikyti planuojant ir įgyvendinant panašias veiklas Kretingos rajone.
Taip pat numatomas bendradarbiavimas rengiant konferencijos pranešimus ir sprendžiant kitus su edukacinėmis bei patirties mainų veiklomis susijusius klausimus. Pagal partnerystės sutartį Kretingos rajono savivaldybės administracijos atstovų apgyvendinimo, maitinimo ir kelionės išlaidos bus dengiamos Projekto lėšomis.
4. Lėšų poreikis ir šaltiniai. 
Šiuo sprendimu papildomas finansavimas iš Kretingos rajono savivaldybės biudžeto Projektui neskiriamas.
5. Kiti sprendimui priimti reikalingi pagrindimai, skaičiavimai ar paaiškinimai.
Projekto įgyvendinimo laikotarpis 2026–2027 metai.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės aktuose nenumatytas teisės akto  projekto antikorupcinis vertinimas.
[bookmark: _GoBack]7. Autorius arba autorių grupė.
 Strateginio planavimo ir investicijų skyriaus specialistė Izabelė Vičiulytė. 



